**OBAVIJEST RODITELJIMA UČENIKA RAZREDNE NASTAVE**

**IZBORNI PREDMET INFORMATIKA**

**IZBORNI PREDMET INFORMATIKA ZA UČENIKE 1.- 4. RAZREDA**

Od sljedeće školske godine 2020./2021. učenicima od 1. do 4. razreda nudi se novi izborni predmet INFORMATIKA prema *Kurikulumu za nastavni predmet Informatika* (NN 22/2018). Informatika, kao i ostali izborni predmeti, pohađa se 2 sata tjedno, ukupno 70 sati godišnje.

Za buduće učenike 4. razreda se još nudi izborni predmet Njemački jezik. Ne postoji prepreka da u 4. razredu učenici imaju sva tri izborna predmeta ( Vjeronauk, Njemački jezik i Informatika), jer se ograničenje broja sati odnosi na redovnu nastavu.

ODGOJNO-OBRAZOVNI CILJEVI UČENJA I POUČAVANJA NASTAVNOGA PREDMETA INFORMATIKA:

*Učenjem i poučavanjem predmeta Informatike učenici će:*

*– postati informatički pismeni kako bi se mogli samostalno, odgovorno, učinkovito, svrhovito i primjereno koristiti digitalnom tehnologijom te se pripremiti za učenje, život i rad u društvu koje se razvojem digitalnih tehnologija vrlo brzo mijenja*

*– razvijati digitalnu mudrost kao sposobnost odabira i primjene najprikladnije tehnologije ovisno o zadatku, području ili problemu koji se rješava*

*– razvijati kritičko mišljenje, kreativnost i inovativnost uporabom informacijske i komunikacijske tehnologije*

*– razvijati računalno razmišljanje, sposobnost rješavanja problema i vještinu programiranja*

*– učinkovito i odgovorno komunicirati i surađivati u digitalnome okruženju*

*– razumjeti i odgovorno primjenjivati sigurnosne preporuke s ciljem zaštite zdravlja učenika te poštivati pravne odrednice pri korištenju digitalnom tehnologijom u svakodnevnome životu.*

Potrudit ćemo se uskladiti održavanje izbornih predmeta sa rasporedom redovne nastave, ovisno o broju uključenih učenika i organizacijskim mogućnostima škole.

**Uskoro ćete dobiti anketni listić sa ponuđenim izborom želite li ili ne uključiti Vaše dijete u izbornu nastavu. Vaša odluka obvezuje Vaše dijete na redovno pohađanje predmeta, te će sukladno *Kurikulumu,*  biti vrednovani i ocjenjivani njegovi postignuti ishodi.**